NARIADENIE KOMISIE (ES) č. 1132/2004
z 18. júna 2004,
ktorým sa mení a dopĺňa nariadenie (EHS) č. 1764/86 a nariadenie (ES) č. 1535/2003 týkajúce sa tradičného výrobku kunserva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2201/96 z 28. októbra 1996 o spoločnej organizácii trhu s výrobkami zo spracovaného ovocia a zeleniny (1), najmä na jeho článku 6 odsek 1,
keďže:
(1)
Nariadenie Komisie (EHS) č. 1764/86 z 27. mája 1986 ustanovujúce minimálne požiadavky na kvalitu výrobkov spracovaných z rajčiakov v systéme výrobných dotácií (2) ustanovuje definíciu rajčiakového koncentrátu, na ktorý možno poskytnúť výrobné dotácie.
(2)
Nariadenie Komisie (ES) č. 1535/2003 z 29. augusta 2003 ustanovujúce podrobné pravidlá na uplatňovanie nariadenia Rady (ES) č. 2201/96 týkajúce sa systému dotácií pre výrobky spracované z ovocia a zeleniny (3) uvádza zoznam výrobkov, na ktoré možno poskytnúť dotácie.
(3)
Kunserva je tradičný, presne definovaný maltský výrobok a na rajčiaky použité na výrobu kunservy by sa mali poskytnúť výrobné dotácie od dátumu vstupu Malty do Európskej únie.
(4)
Nariadenia (EHS) č. 1764/86 a (ES) č. 1535/2003 by mali byť z tohto dôvodu primerane zmenené a doplnené.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre výrobky spracované z ovocia a zeleniny,
PRIJALA TOTO NARIADENIE:
Článok 1
Nariadenie (EHS) č. 1764/86 sa mení a dopĺňa takto:
1)
Článok 8 je nahradený takto:
„Článok 8
Na účely tejto hlavy znamená „rajčiaková šťava“ a „rajčiakový koncentrát“ výrobky definované v nariadení Komisie (ES) č. 1535/2003 (4)
.
2)
Článok 9 je nahradený takto:
„Článok 9
1. Do rajčiakovej šťavy a rajčiakového koncentrátu sa môžu pridávať len nasledujúce prísady:
a)
kuchynská soľ (chlórid sodný);
b)
prírodné korenie, aromatické byliny a výťažky z nich a prírodné aromatické látky.
V prípade kunservy sa pridá navyše cukor predstavujúci 8 % až 25 % hmotnosti hotového výrobku.
2. Pri výrobe rajčiakovej šťavy a rajčiakového koncentrátu sa ako prídavná látka môže používať kyselina citrónová (E 330).
Pri výrobe rajčiakovej šťavy s obsahom sušiny menším ako 7 % sa môže použiť kyselina askorbová (E 300). Obsah kyseliny askorbovej však neprekročí 0,03 % váhy hotového výrobku;
Pri výrobe rajčiakového koncentrátu v prášku sa môže používať oxid kremičitý (551). Obsah oxidu kremičitého však neprekročí 1 % váhy hotového výrobku.
3. Množstvo pridanej kuchynskej soli:
a)
neprekročí 15 % hmotnosti obsahu sušiny v rajčiakovom koncentráte, ktorého obsah sušiny je vyšší ako 20 %;
b)
neprekročí 3 % netto hmotnosti ostatných rajčiakových koncentrátov a rajčiakovej šťavy;
c)
bude 2 % až 5 % váhy kunservy.
Pri stanovení množstva pridanej kuchynskej soli sa prihliada na prirodzený obsah chloridov, ktorý zodpovedá 2 % obsahu sušiny.“
Článok 2
Do článku 2 nariadenia (ES) č. 1535/2003 sa pridáva nasledujúci bod 18:
„18.
kunserva: výrobok získaný priamo z čerstvých rajčiakov koncentrovaním rajčiakovej šťavy, obsahujúci pridaný cukor a soľ, ktorý má obsah sušiny 28 % až 36 %, balený vo vzduchotesne balených nádobách označených „kunserva“ a spadajúci pod kód KN ex 2002 90.“
Článok 3
Toto nariadenie nadobúda účinnosť v deň po jeho uverejnení v Úradnom vestníku Európskej únie.
Uplatňuje sa od dátumu nadobudnutia platnosti Zmluvy o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. júna 2004